
הצעת חוק שידורי טלוויזיה (כתוביות ושפת סימנים), התשס"ה-2005


היו"ר שאול יהלום:

	אני פותח את ישיבת ועדת העבודה, הרווחה והבריאות, על סדר היום: הצעת חוק שידורי טלוויזיה (כתוביות ושפת סימנים), התשס"ה-2005. 

	יש לנו שני תיקונים לקראת הגשת הצעת החוק לקריאה שנייה ושלישית. את התיקון הראשון תציג היועצת המשפטית. 

ג'ודי וסרמן:

	סעיף 11 להצעת החוק מדבר על חובת מסירת מידע ופרסום, דיווח בדבר ביצוע חובות המוטלים על פי החוק. הסיפא של סעיף (ב) מדבר על חובות שיחולו גם על לאחר ההחלה המלאה של החוק, וזה מתייחס לשפת הסימנים בלבד. 

	מוצע להוסיף לחובות האלה גם חובות לפי סעיף 6(ג) להצעת החוק, חובות שיחולו על הנגשת שידורי טלוויזיה לפי חוק התקשורת לגבי הערוצים שהם לא חמשת הערוצים שיחולו לגביהם ההנגשה המלאה, וגם לא של שלושת הערוצים שיחול עליהם חובת כתוביות מלא, שזה ערוץ החדשות, ערוץ מורשת. 

	אז לגבי כל שאר הערוצים מדובר  גם בהחלה מלאה על הטלת חובות שלא בשיעור של 100%.   לכן מוצע, שגם לאחר 2015, הדיווח יהיה לגבי הנגשה בשפת סימנים ולגבי החובות המוטלים לפי סעיף 6(ג) לחוק. 

היו"ר שאול יהלום:

	התיקון השני עוסק בתוכניות הספורט, שתהיה חובה לכתוביות, וזה על פי הפשרה בין חברות הכבלים לבין הוועדה.  אחד ממציעי החוק, חבר הכנסת אליעזר (צ'יטה) כהן, פנה אליי בדרישה לדייק ולהבהיר את שמונת הסעיפים של התוכניות. מאחר והצעת החוק היא הצעת חוק פרטית ונותרו רק שני חברי כנסת כמציעים, אחד מהם הוא חבר הכנסת כהן, אני נענה לבקשתו וקובע, כי הרשימה תהיה על פי האמור כדלקמן:  	הכותרת היא: תוכניות ספורט שבהן משודרות תחרויות ארציות ובינלאומיות. זוהי תוספת לחוק, לפי סעיפים 6 (ג)(3). 
	
1) כל המשחקים הרשמיים של נבחרת ישראל בכדורגל. 
2) משחקי כדורסל של קבוצות ישראליות בגביע אירופה לאלופות, וכן תחרות היורוליג, וכל מה  שתחת חסות תחרות היורוליג. 
3) המשחק המרכזי השבועי של ליגת העל בכדורגל. 
4) משחקי האולימפיאדה. 
5) משחקי המונדיאל. 
6) משחקי גביע אירופה לאלופות בכדורגל, בהשתתפות קבוצה ישראלית. 
7) כל משחקי מפעל גביע המדינה בכדורגל. 
8) חדשות הספורט. 


אני מאשר את שמונת הסעיפים, תודה רבה, הישיבה נעולה. 


הישיבה ננעלה בשעה 21:05.

	


